Source: http://tata.hu/14256/felhivas_a_birosagi_ulnokok_jelolesere
Timestamp: 2018-08-20 22:51:44
Document Index: 12814437

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

FELHÍVÁS A BÍRÓSÁGI ÜLNÖKÖK JELÖLÉSÉRE | Tata Város Hivatalos Honlapja
FELHÍVÁS A BÍRÓSÁGI ÜLNÖKÖK JELÖLÉSÉRE
Beküldte Izsáki Zsuzsa - 2015, március 12 - 13:16
Értesítem Tata város polgárait, hogy 2015. áprilisában sor kerül városunkban is a Tatai Járásbíróság ítélkezési munkáját segítő bírósági ülnökök választására. A választást megelőzi az ülnököknek javasolt személyek jelölése.
Ki jelölhet ülnököt ?
 Azon nagykorú magyar állampolgár, aki a bíróság illetékességi területén lakóhellyel rendelkezik,
 Azon egyesület, amely a bíróság illetékességi területén tevékenykedik,
 Azon helyi önkormányzat, amely a bíróság illetékességi területén működik.
 Pedagógus ülnököt a bíróság illetékességi területén működő alapfokú és középfokú nevelési-oktatási intézmények tantestületei jelölik.
Kit jelölhetnek ülnöknek ?
 aki 30. életévét betöltötte, magyar állampolgár, de még a 70. életévét nem érte el,
 nem áll a cselekvőképességet érintő gondnokság, vagy támogatott döntéshozatal hatálya alatt, továbbá büntetlen előéletű és nem áll közügyektől eltiltás hatálya alatt sem.
A jelölésnek – melyet formanyomtatványon kell beadni - tartalmaznia kell a jelölt elfogadó nyilatkozatát is továbbá azon hatósági erkölcsi bizonyítványt, mellyel a jelölt igazolja büntetlen előéletét. A tatai bírósági ülnökök személyére vonatkozó jelöléseket az erre szolgáló formanyomtatványon, elfogadó nyilatkozattal és a hatósági erkölcsi bizonyítvánnyal együtt 2015. április 10-ig kérjük eljuttatni a Tatai Közös Önkormányzati Hivatal címére. E-mailon, telefaxon a jelöléseket nem áll módunkban elfogadni.
A hatósági erkölcsi bizonyítványhoz szükséges nyomtatvány postahivatalban történt megvásárlását, majd kitöltését követően az ülnökjelöltnek kell a kérelmet postai úton eljuttatni az igazolást kiadó szervhez. A jelölésre szolgáló formanyomtatvány, valamint az elfogadó nyilatkozat iratmintája munkaidőben beszerezhető a Tatai Közös Önkormányzati Hivatal szervezési csoportjánál (Tata, Kossuth tér 1.sz. I.em.118.szoba, telefon: 588-641) ahol az ülnökök jogaira és kötelezettségeire vonatkozó tájékoztató megismerhető, továbbá munkatársaim készségesen adnak tájékoztatást az ülnökválasztással kapcsolatos egyéb kérdésekről.
A formanyomtatvány, valamint az elfogadó nyilatkozat iratmintája, az ülnökök jogaira és kötelezettségeire vonatkozó tájékoztató továbbá letölthető az önkormányzat honlapjáról - www.tata.hu - is.
A Tatai Járásbíróság ítélkezési munkáját segítő bírósági ülnökök megválasztásáról Tata Város Önkormányzat Képviselő-testülete az áprilisi ülésén dönt.
T a t a , 2015. március 8.
Tájékoztató az ülnökök jogairól, kötelezettségeiről.pdf 35.62 KB
Elfogadó nyilatkozat.pdf 20.9 KB
Jelölésre nyomtatvány.pdf 11.41 KB